b'\n_START_ARTICLE_\nAlkylaatti\n_START_PARAGRAPH_\nAlkylaatti on korkeaoktaanista ja korkealaatuista bensiinijaetta (maa\xc3\xb6ljytisle). Puhekieless\xc3\xa4 sill\xc3\xa4 tarkoitetaan yleisesti olefiinien pelkki\xc3\xa4 kevyimpi\xc3\xa4 jakeita sis\xc3\xa4lt\xc3\xa4v\xc3\xa4\xc3\xa4 ja siksi kalliimpaa bensiinilaatua (pienmoottoribensiini), jossa ei ole my\xc3\xb6sk\xc3\xa4\xc3\xa4n lis\xc3\xa4aineistusta kuten alkoholeja._NEWLINE_Alkylaatteja voidaan muodostaa synteettisesti isobutaanista ja olefiiniseoksesta, jossa on l\xc3\xa4hinn\xc3\xa4 propeenia ja buteeneja. Alkylointiyksik\xc3\xb6ss\xc3\xa4 isobutaani (4-hiilinen) reagoi v\xc3\xa4kev\xc3\xa4n hapon katalysoimana olefiinien (p\xc3\xa4\xc3\xa4osin 3\xe2\x80\x934-hiilisi\xc3\xa4) kanssa, jolloin se alkyloituu, ja syntyy 7\xe2\x80\x938-hiilist\xc3\xa4 tuotetta, eli l\xc3\xa4hinn\xc3\xa4 heptaanin ja oktaanin eri isomeerej\xc3\xa4. Happokatalyyttin\xc3\xa4 voi k\xc3\xa4ytt\xc3\xa4\xc3\xa4 rikkihappoa tai stabiilimpaa fluorivetyhappoa.'